ིན་དབང་མངོན་སྐད་ཅིག་མ་གཉིས་པ་ཡིན་པར་ཐལ།
ཁྱོད་ཁྱོད་རང་གི་གཟུང་དོན་དུ་གྱུར་པའི་གཟུགས་སྐད་ཅིག་མ་གཉིས་པ་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་ཏེ།
དབང་མངོན་གང་ཞིག་ཁྱོད་ཀྱི་གཟུང་དོན་དུ་གྱུར་པའི་གཟུགས་སྐད་ཅིག་མ་གཉིས་པ་ཡོད་པའི་ཕྱིར་ཏེ།
གོང་དེའི་ཕྱིར་རོ།
།འདོད་མི་ནུས་ཏེ་ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་ཡིན་པའི་ཕྱིར་རོ།
།གོང་གི་རྟགས་གཉིས་པ་དེ་དང་དུས་མཉམ་དུ་བྱུང་བའི་གཟུགས་གཟུགས་སྐད་ཅིག་མ་གཉིས་པ་ཡིན་པའི་ཕྱིར།
མ་གྲུབ་ན།
དེ་དེར་ཐལ།
དེ་གཟུགས་སྐད་ཅིག་དང་པོ་དང་གཉིས་པ་གང་རུང་ཡིན།
དེ་གཟུགས་སྐད་ཅིག་དང་པོ་མིན་པའི་ཕྱིར།
ཕྱི་མ་མ་གྲུབ་ན།
དེ་གཟུང་དོན་དུ་བྱེད་པའི་གཟུགས་འཛིན་དབང་མངོན་སྐད་ཅིག་མ་གཉིས་པ་མེད་པར་ཐལ་ལོ།
།འདོད་ན།
གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་གཟུང་དོན་དུ་བྱེད་པའི་གཟུགས་འཛིན་དབང་མངོན་སྐད་ཅིག་མ་གཉིས་པ་ཡོད་པར་ཐལ།
གཟུགས་འཛིན་དབང་མངོན་སྐད་ཅིག་མ་དང་པོའི་སྔ་ལོགས་སུ་བྱུང་བའི་གཟུགས་གཟུང་དོན་དུ་བྱེད་པའི་གཟུགས་འཛིན་དབང་མངོན་སྐད་ཅིག་མ་དང་པོ་ཡོད་པའི་ཕྱིར་ཏེ།
གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ་དེ་ཡིན་པའི་ཕྱིར།
རྟགས་དངོས་སོ།
།འདི་དག་གི་རང་ལན་ཞིབ་ཆ་ངག་ལས་རྟོགས་དགོས་སོ།
།ཡང་ཁྱོད་སྐད་ཅིག་མ་དང་པོ་དེ་ཁྱོད་སྐད་ཅིག་མ་གཉིས་པའི་སྔ་ལོགས་སུ་བྱུང་བར་ཐལ།
ཁྱོད་སྐད་ཅིག་མ་དང་པོ་ཡོད་པ་གང་ཞིག
ཁྱོད་སྐད་ཅིག་མ་གཉིས་པ་ཡོད་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པར་ཐལ།
ཁྱོད་སྐད་ཅིག་མ་དང་པོ་དེ་ཁྱོད་སྐད་ཅིག་མ་གཉིས་པའི་སྔ་ལོགས་སུ་བྱུང་བར་ཐལ།
ཁྱོད་གཟུགས་འཛིན་དབང་མངོན་ཡིན་པ་གང་ཞིག་ཁྱོད་སྐད་ཅིག་མ་དང་པོ་ཡང་ཡོད།
ཁྱོད་སྐད་ཅིག་མ་གཉིས་པ་ཡང་ཡོད་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པའི་ཕྱིར།
འདོད་ན།
གཟུགས་ཆོས་ཅན་གྱིས་བཤོག
རྟགས་སླ།
འདོད་ན།
གཟུགས་དང་དུས་མཉམ་དུ་བྱུང་བའི་གཟུགས་སྐད་ཅིག་མ་དང་པོ་ཆོས་ཅན།
ཁྱོད་དེ་དང་དུས་མཉམ་དུ་བྱུང་བའི་གཟུགས་སྐད་ཅིག་མ་གཉིས་པའི་སྔ་ལོགས་སུ་བྱུང་བ་མིན་པར་ཐལ།
ཁྱོད་དེ་དང་དུས་མཉམ་དུ་བྱུང་བའི་ཕྱིར་རོ།
།དེར་ཐལ།
ཁྱོད་གཟུགས་དང་དུས་མཉམ་དུ་བྱུང་བ་གང་ཞིག
གཟུགས་དེ་དང་དུས་མཉམ་དུ་བྱུང་བའི་གཟུགས་སྐད་ཅིག་མ་གཉིས་པ་གཉིས་དུས་མཉམ་དུ་བྱུང་བའི་ཕྱིར་རོ།
།དང་པོ་དེར་ཐལ།
ཁྱོད་གཟུགས་དང་དུས་མཉམ་དུ་བྱུང་བའི་གཟུགས་སྐད་ཅིག་མ་དང་པོ་ཡིན་པའི་ཕྱིར།
གཉིས་པ་ཡང་དེས་ཤེས་སོ།
།དེས་གཟུགས་དང་།
ཁོ་རང་དང་དུས་མཉམ་པའི་གཟུགས་སྐད་ཅིག་མ་དང་པོ་ནས།
བརྒྱ་དང་གྲངས་མེད་ཀྱི་བར་ཐམས་ཅད་དུས་མཉམ་ཡིན་ཞིང་།
དེའི་སྔ་ལོགས་དེ་མ་ཐག་པའི་གཟུགས་སྐད་ཅིག་མ་དང་རྟིང་ཐམས་ཅད་དུས་མཉམ་པ་དང་།
གཟུགས་ཀྱི་ཕྱི་ལོགས་དེ་མ་ཐག་པའི་གཟུགས་དང་རྟིང་ཐམས་ཅད་ཀྱང་དུས་མཉམ་པར་ཤེས་པར་གྱིས་ཤིག
དེས་ན་རྩ་བའི་རྟགས་མ་གྲུབ་བོ་བྱས་པ་ལ།
དེ་ལ་ཁྱབ་པ་ཡོད་པར་ཐལ།
གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ།
དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པའི་སྔ་ལོགས་སུ་བྱུང་བ་ཡིན་པའི་ཕྱིར།
མ་གྲུབ་བྱས་པ་ལ་དེར་ཐལ།
གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་པའི་གཟུགས་འཛིན་དབང་མངོན་སྐད་ཅིག་མ་དང་པོ་དེ།
གཟུགས་འཛིན་དབང་མངོན་སྐད་ཅིག་མ་དང་པོའི་སྔ་ལོགས་དེ་མ་ཐག་པའི་གཟུགས་སྐད་ཅིག་མ་དང་པོ་གཟུང་དོན་དུ་བྱེད་པའི་དབང་མངོན་གང་ཞིག
གཟུགས་འཛིན་དབང་མངོན་དང་པོ་དང་དུས་མཉམ་པའི་གཟུགས་འཛིན་དབང་མངོན་གཉིས་པ་དེ་དེ་མིན་པའི་ཕྱིར་ན་མ་ཁྱབ་སྟེ།
དེ་ནི་དེའི་སྔ་ལོགས་དེ་མ་ཐག་པའི་གཟུགས་སྐད་ཅིག་མ་གཉིས་པ་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་རོ།
།དེས་གནད་ཐམས་ཅད་དུ་ཤེས་དགོས་སོ།
།དེས་ན་སྔ་མའི་རང་ལན་གནད་འདིས་རྟོགས་ཏེ།
གཟུགས་འཛིན་དབང་མངོན་སྐད་ཅིག་མ་དང་པོ་དུས་མཉམ་དུ་བྱུང་བའི་གཟུགས་འཛིན་པའི་དབང་མངོན་སྐད་ཅིག་མ་དང་པོ་དང་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་པའི་གཟུགས་འཛིན་དབང་མངོན་སྐད་ཅིག་མ་དང་པོ་སོགས།
གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་ཡིན་པའི་ཕྱིར་ཏེ།
གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ་དེའི་སྔ་ལོགས་དེ་མ་ཐག་ཏུ་བྱུང་བའི་གཟུགས་སྐད་ཅིག་མ་དང་པོ་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་རོ།
།དེ་བཞིན་དུ་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་དང་གསུམ་པ་སོགས་ཀྱང་དེ་དང་དུས་མཉམ་ཡིན་ཏེ།
དེ་རྣམས།
དེའི་སྔ་ལོགས་དེ་མ་ཐག་ཏུ་བྱུང་བའི་གཟུགས་སྐད་ཅིག་མ་གཉིས་དང་གསུམ་པ་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་རོ།
།འོན་ཀྱང་།
དེ་དང་དུས་མཉམ་དུ་བྱུང་བའི་གཟུགས་གཟུང་དོན་དུ་བྱེད་པའི་དབང་མངོན་རྣམས་དེ་དང་དུས་མཉམ་མིན་ཏེ།
དེ་དེའི་ཕྱི་ལོགས་སུ་བྱུང་བའི་ཕྱིར་རོ།
།དེ་ལྟར་བྱས་པ་ལ་ཁོ་ན་རེ།
གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་ཆོས་ཅན།
ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་ཡིན་པར་ཐལ།
ཁྱོད་དེ་དང་དུས་མཉམ་དུ་བྱུང་བ་གང་ཞིག
ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་ཡིན་པའི་ཕྱིར།
རྟགས་དངོས།
འདོད་ན་མ་ཡིན་པར་ཐལ།
ཁྱོད་དེའི་སྔ་ལོགས་སུ་བྱུང་བའི་གཟུགས་འཛིན་དབང་མངོན་ཡིན་པའི་ཕྱིར་ཏེ།
ཁྱོད་དེའི་སྔ་ལོགས་སུ་བྱུང་བའི་གཟུགས་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་ན་མ་ཁྱབ་ལས་མ་འདས།
རྟགས་དེར་ཐལ།
ཁྱོད་དེའི་སྔ་ལོགས་སུ་བྱུང་བའི་གཟུགས་སྐད་ཅིག་མ་དང་པོ་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་རོ།
།གཟུང་དོན་གྱི་སྐབས་སུ་དོགས་པ་དཔྱད་པ་ལ།
གཟུགས་སྐད་ཅིག་མ་དང་པོ་ཆོས་ཅན།
ཁྱོད་རགས་པ་ཡིན་པར་ཐལ།
ཁྱོད་གཟུང་ཡུལ་ཡིན་པའི་ཕྱིར།
།ཁྱབ་པ་རང་ལ་དངོས།
འདོད་ན་མིན་པར་ཐལ།
ཁྱོད་རྡུལ་ཕྲན་ཡིན་པའི་ཕྱིར་ཏེ།
ཁྱོད་རྡུལ་ཕྲ་རབ་ཡིན་པའི་ཕྱིར་ཏེ།
ཁྱོད་བསགས་རྡུལ་ཕྲ་རབ་ཡིན་པའི་ཕྱིར་ན།
འགལ་ཁྱབ་ཡིན་ནོ་བྱས་པ་ལ།
ཁོ་ན་རེ།
དེ་ཆོས་ཅན།
བསགས་རྡུལ་ཕྲ་རབ་ཡིན་པར་ཐལ།
ཁྱོད་བསགས་རྡུལ་རགས་པ་ཡིན་པའི་ཕྱིར་ཏེ།
ཁྱོད་རྡུལ་རགས་པ་གང་ཞིག
ཁྱོད་རྫས་རྡུལ་རགས་པ་མིན་པའི་ཕྱིར།
མ་ཁྱབ་ཟེར་དགོས་སམ།
ཡང་དེ་བསགས་རྡུལ་རགས་པ་ཡིན་པར་ཐལ།
བསགས་རྡུལ་རགས་པ་ཡོད་པའི་ཕྱིར།
རགས་པ་ཡོད་པ་གང་ཞིག
རྫས་རྡུལ་རགས་པ་ཡང་མེད།
ཕྱོགས་ཀྱི་ཆ་མེད་ཀྱི་རྡུལ་རགས་པ་ཡང་མེད་པའི་ཕྱིར།
ཟེར་ན་ཅིར་འགྱུར་སོམས་ཤིག
ཡང་གཟུགས་སྐད་ཅིག་མ་དང་པོ་ཆོས་ཅན།
ཁྱོད་སྐྱེ་མཆེད་ཀྱི་རྡུལ་ཕྲ་རབ་ཡིན་པར་ཐལ།
ཁྱོད་བསགས་པའི་རྡུལ་ཕྲ་རབ་ཡིན་པའི་ཕྱིར།
འདོད་ན།
ཁྱོད་གཟུགས་ཀྱི་སྐྱེ་མཆེད་ཀྱི་རྡུལ་ཕྲ་རབ་ཡིན་པར་ཐལ།
ཁྱོད་དེ་སྐྱེད་བྱེད་ཀྱི་རྡུལ་ཕྲ་རབ་གང་ཞིག
ཁྱོད་གཟུགས་ཡིན་པའི་ཕྱིར།
འདོད་ན།
ཁྱོད་གཟུགས་ཀྱི་རྡུལ་ཕྲ་རབ་ཡིན་པར་ཐལ།
དེའི་ཕྱིར།
འདོད་ན།
ཁྱོད་རྡུལ་ཕྲ་རབ་ཡིན་པར་ཐལ།
ཟེར་ན་རྩ་བར་མ་ཁྱབ་བོ།
།ཡང་དེ་ཆོས་ཅན།
ཁྱོད་རྡུལ་ཕྲ་རབ་ཡིན་པར་ཐལ།
ཁྱོད་རྡུལ་ཕྲ་རབ་ཁྱད་པར་ཅན་ཡིན་པའི་ཕྱིར་ཟེར་ནའང་འགལ་ཁྱབ་བོ།
།རྟགས་གྲུབ་སྟེ།
གཟུང་དོན་ཡིན་པའི་ཕྱིར།
ཡང་དེ་ཆོས་ཅན།
བཏགས་ཡོད་ཡིན་པར་ཐལ།
ཁྱོད་རགས་པ་ཡིན་པའི་ཕྱིར།
ཟེར་ན་མ་ཁྱབ་བོ།
།དེ་ལྟར་ཟེར་ན།
ཁྱེད་རང་གསོན་ཅིག
གཟུགས་སྐད་ཅིག་མ་དང་པོ་ཆོས་ཅན།
ཁྱོད་རྡུལ་ཕྲན་མིན་པར་ཐལ།
ཁྱོད་རགས་པ་ཡིན་པའི་ཕྱིར་ཏེ།
ཁྱོད་བསགས་རྡུལ་གོང་བུ་ཡིན་པའི་ཕྱིར་ཏེ།
ཁྱོད་བསགས་རྡུལ་ཡིན་པའི་ཕྱིར་ཏེ།
ཁྱོད་གཟུགས་ཅན་གྱི་སྐྱེ་མཆེད་བཅུ་པོ་གང་རུང་ཡིན་པའི་ཕྱིར།
ཁྱབ་སྟེ་མཛོད་ལས།
གཟུགས་ཅན་བཅུ་ནི་བསགས་པའོ།
།ཞེས་བཤད་པའི་ཕྱིར།
ཡང་དེ་ཆོས་ཅན།
ཁྱོད་བསགས་རྡུལ་ཡིན་པར་ཐལ།
ཁྱོད་བསགས་རྡུལ་ཕྲ་རབ་ཡིན་པའི་ཕྱིར་ཏེ།
ཁྱོད་བསགས་རྡུལ་ཕྲ་རབ་དང་།
རྫས་རྡུལ་ཕྲ་རབ་གང་ཞིག
ཁྱོད་ཕྱི་མ་དེ་མ་ཡིན་པའི་ཕྱིར།
དང་པོ་གྲུབ་སྟེ།
ཁྱོད་རྡུལ་དུ་གྲུབ་པའི་ཕྱིར།
ཕྱི་མ་མ་གྲུབ་ན།
ཁྱོད་ཟླ་མེད་ཀྱི་རྡུལ་ཕྲན་ཡིན་པར་ཐལ།
མ་གྲུབ་པ་དེའི་ཕྱིར།
འདོད་ན།
ཁྱོད་གཟུང་ཡུལ་མ་ཡིན་པར་ཐལ།
དེའི་ཕྱིར།
ཁྱབ་སྟེ།
དབང་ཡུལ་དེ་ཕྱིར་རྡུལ་ཕྲན་མིན།
།ཞེས་བཤད་པའི་ཕྱིར།
ཡང་ཉོན།
གཟུགས་སྐད་ཅིག་མ་དང་པོ་ཆོས་ཅན།
ཁྱོད་དབང་ཤེས་ཀྱི་ཡུལ་རྡུལ་ཕྲ་རབ་ཡིན་ཡང་།
ཞེས་པའི་སྐབས་ནས་དངོས་བསྟན་གྱི་རྡུལ་ཕྲ་རབ་ཡིན་པ་གང་ཞིག
ཁྱོད་གཟུང་ཡུལ་ཡིན་པའི་ཕྱིར།
འདོད་ན།
ཁྱོད་གཟུང་ཡུལ་མ་ཡིན་པར་ཐལ།
ཁྱོད་དེར་མི་སྣང་བས་ཡུལ་དུ་མི་འཇོག་པ་བཞིན་ནོ།
།ཞེས་པའི་དངོས་བསྟན་གྱི་རྡུལ་ཕྲ་རབ་ཡིན་པའི་ཕྱིར་ཏེ།
དབང་ཤེས་ཀྱི་ཡུལ་རྡུལ་ཕྲ་རབ་ཡིན་ཡང་།
ཞེས་པའི་དངོས་བསྟན་གྱི་རྡུལ་ཕྲ་རབ་ཡིན་པའི་ཕྱིར།
ཁྱབ་སྟེ།
དམིགས་བརྟག་ལས།
དབང་པོའི་རྣམ་པར་རིག་པའི་རྒྱུ།
།ཕྲ་རབ་རྡུལ་དག་ཡིན་མོད་ཀྱི།
།ཞེས་པའི་དངོས་བསྟན་གྱི་རྡུལ་ཕྲ་རབ་ཡིན་ན།
དེ་མི་སྣང་ཕྱིར་དེ་ཡི་ནི།
།སྤྱོད་ཡུལ་མ་ཡིན་དབང་པོ་བཞིན།
།ཞེས་པའི་དངོས་བསྟན་གྱི་རྡུལ་ཕྲ་རབ་ཡིན་དགོས་པའི་ཕྱིར་རོ།
།འོ་ན།
ལུང་དེ་དག་གི་དགོངས་པ་ཅི་ཞིག་སྙམ་ན།
དམིགས་བརྟག་དང་།
རིགས་གཏེར་རང་འགྲེལ་གྱི་གཞུང་གཉིས་དགོངས་པ་གཅིག་ཏུ་ཡོད་པས།
ཁོ་བོས་བཤད་པར་བྱ་སྟེ།
ཚུར་མཐོང་གི་གཟུགས་འཛིན་དབང་མངོན་གྱི་གཟུང་ཡུལ་དུ་གྱུར་པའི་གཟུགས་དེ།
ཁོ་རང་རྩོམ་བྱེད་ཀྱི་རྡུལ་ཕྲ་རབ་རྣམས་བསགས་པ་ལས་བྱུང་བ་ཡིན་ཡང་།
རྩོམ་གཞི་རྡུལ་ཕྲན་དེ་དག
ཚུར་མཐོང་གི་རྒྱུད་ཀྱི་གཟུགས་འཛིན་དབང་མངོན་ལ་རང་འདྲའི་རྣམ་པ་གཏོད་བྱེད་དུ་མི་སྣང་བས།
དེའི་གཟུང་ཡུལ་དུ་མི་འཇོག་ཅེས་པ་སྟེ།
སྙིང་པོ་དྲིལ་ན་རྡུལ་ཕྲན་རྣམས།
རང་འབྲས་གཟུགས་འཛིན་དབང་མངོན་ལ་རང་འདྲའི་རྣམ་པ་གཏོད་བྱེད་མིན་པས།
དེའི་གཟུང་ཡུལ་དུ་མི་འཇོག་ལ།
རྡུལ་ཕྲན་དེས་བརྩམས་པའི་རགས་པ་དེ།
དེ་ལ་རང་འདྲའི་རྣམ་པ་གཏོད་བྱེད་ཀྱི་རྒྱུ་ཡིན་པས་དེའི་གཟུང་ཡུལ་དུ་འཇོག་ཅེས་བསྟན་པ་ཡིན་ནོ།
།སྐལ་བ་ཡོད་ན་སྙིང་གི་ཟེའུ་འབྲུར་གཅེས་སྤྲས་བྱ་བར་རིགས་སོ།
།ཡང་ཁྱོད་ཉོན་ཅིག
གཟུང་ཡུལ་ཡིན་ན།
རྡུལ་ཕྲན་དང་ནི་དེ་བཞིན་དུ།
།ཞེས་པའི་ཚིག་ཟུར་གྱི་རྡུལ་ཕྲན་ཞེས་པའི་སྐབས་ནས་དངོས་བསྟན་གྱི་རྡུལ་ཕྲན་ཡིན་པས་ཁྱབ་པར་ཐལ།
དེ་ཡིན་ན་རྡུལ་ཕྲན་ཡིན་པས་ཁྱབ་པའི་ཕྱིར།
འདོད་ན།
ཁྱོད་ཀྱི་བཟོ་སྟེ།
འོ་ན་ལྕགས་ཆུ་རི་བོང་ལུགས་དང་གླང་།
།ཞེས་པའི་ཚིག་ཟུར་གྱི་ལྕགས་ཞེས་པའི་སྐབས་ནས་དངོས་བསྟན་གྱི་ལྕགས་རྡུལ་ཆོས་ཅན།
དེར་ཐལ།
དེའི་ཕྱིར།
འདོད་མི་ནུས་ཏེ།
ཆོས་ཅན་ཡིན་པའི་ཕྱིར།
ཁྱབ་པ་ཡོད་དེ།
གཞུང་དེའི་ཚིག་ཟུར་གྱི་ཆུ་ཞེས་པའི་སྐབས་ནས་དངོས་བསྟན་གྱི་ཆུ་རྡུལ་ཡིན་ན།
གཞུང་དེའི་ཚིག་ཟུར་གྱི་ལྕགས་ཞེས་པའི་སྐབས་ནས་དངོས་བསྟན་གྱི་ལྕགས་རྡུལ་མིན་དགོས་པའི་ཕྱིར་ཏེ།
ཆུ་ཞེས་པའི་སྐབས་ནས་དངོས་བསྟན་གྱི་ཆུ་རྡུལ་ཡིན་ན།
ལྕགས་རྡུལ་བདུན་འདུས་པའི་རྡུལ་ཡིན་པས་ཁྱབ།
ལྕགས་ཞེས་པའི་སྐབས་ནས་དངོས་བསྟན་གྱི་ལྕགས་རྡུལ་ཡིན་ན་དེ་མ་ཡིན་པས་ཁྱབ་པའི་ཕྱིར་ཏེ།
སོར་ཚིགས་ཞེས་བྱ་གོང་བདུན་འགྱུར།
།རྩ་བར་མ་ཁྱབ་ཟེར་ན།
ཁྱེད་ཀྱི་མི་འཐད་དེ།
གཟུང་ཡུལ་ཡིན་ན།
གཟུགས་ཅན་གྱི་ཆུང་མཐའ་མཐར་ཐུག་ཡིན་པས་ཁྱབ་པར་ཐལ།
གཟུང་ཡུལ་ཡིན་ན་རྡུལ་ཕྲ་རབ་ཡིན་པས་ཁྱབ།
རྡུལ་ཕྲ་རབ་ཡིན་ན་གཟུགས་ཅན་ཀྱི་ཆུང་མཐའ་མཐར་ཐུག་ཡིན་པས་ཁྱབ་པའི་ཕྱིར།
རྟགས་ཕྱི་མ་དེར་ཐལ།
གཟུགས་མིང་དུས་མཐའ་རྡུལ་ཡིག་དང་།
།སྐད་ཅིག་ཕྲ་རབ་རྡུལ་དང་ནི།
།ཞེས་བཤད་འདུག་པའི་ཕྱིར།
འདོད་ན།
རྡུལ་ཕྲན་དང་ནི་ཞེས་པའི་སྐབས་ནས་དངོས་བསྟན་གྱི་གཟུགས་ཆོས་ཅན་གྱིས་བཤོག
འདོད་ན།
དེ་ཆོས་ཅན།
ཁྱོད་ཕྲ་རབ་རྡུལ་དང་ནི།
ཞེས་པའི་སྐབས་ནས་དངོས་བསྟན་གྱི་རྡུལ་ཡིན་པར་ཐལ།
འདོད་པའི་ཕྱིར།
འདོད་ན།
མིན་པར་ཐལ།
ཆོས་ཅན་ཡིན་པའི་ཕྱིར།
ཁྱབ་སྟེ་ཕྲ་རབ་རྡུལ་དང་ནི་ཞེས་པའི་ཚིག་ཟུར་གྱི་རྡུལ་ཕྲ་རབ་བདུན་འདུས་པ་ལས།
རྡུལ་ཕྲན་དང་ནི་ཞེས་པའི་དངོས་བསྟན་གྱི་རྡུལ་ཕྲན་གཅིག་བྱུང་བ་དེ་འཐད་པའི་ཕྱིར།
འདི་ལ་བསྐལ་བར་དཔྱད་ཀྱང་ཁྱོད་ཀྱིས་ལན་ཐེབས་པར་མི་ནུས་སོ།
།ཡང་ཉོན་ཅིག
ལྕགས་ཞེས་པའི་དངོས་བསྟན་གྱི་ལྕགས་རྡུལ་དེ།
ཆུ་ཞེས་པའི་དངོས་བསྟན་གྱི་ཆུ་རྡུལ་དེ་ལ།
བོང་ཚོད་ཆེ་ཆུང་གི་ཁྱད་པར་མེད་པར་དེ་གཉིས་ཀ་རྡུལ་ཕྲ་རབ་ཏུ་མཚུངས་པའི་ཕྱིར་ཏེ།
དེ་གཉིས་ཀ་རྡུལ་དུ་གྲུབ།
དེ་གཉིས་ཀ་རགས་པ་མིན་པའི་ཕྱིར།
རྟགས་མ་གྲུབ་ནི་མི་གསུང་ལས་ཆེ།
འདོད་མི་ནུས་ཏེ།
དེ་སྐབས་ཀྱི་ཆུ་རྡུལ་དེ།
དེ་སྐབས་ཀྱི་ལྕགས་རྡུལ་ལས་བདུན་འགྱུར་གྱིས་ཆེ་བའི་ཕྱིར།
མ་གྲུབ་ན།
སོར་ཚིགས་ཞེས་བྱ་གོང་བུར་འགྱུར་ཞེས་པའི་གཞུང་འདི་ལ་སེར་གནང་རིགས་པར་ཐལ་ལོ།
།ཡང་གཟུང་ཡུལ་དུ་གྱུར་པའི་གཟུགས་ཆོས་ཅན།
ཁྱོད་ཐོགས་མེད་ཀྱི་གཟུགས་ཡིན་པར་ཐལ།
ཁྱོད་གཟུགས་ཅན་གང་ཞིག་རྡུལ་ཕྲ་རབ་ཡིན་པའི་ཕྱིར།
འདོད་ན་མིན་པར་ཐལ།
ཁྱོད་ཐོགས་བཅས་ཡིན་པའི་ཕྱིར།
ཁྱོད་བསགས་རྡུལ་དུ་གྱུར་པའི་གཟུགས་ཀྱི་སྐྱེ་མཆེད་ཡིན་པའི་ཕྱིར།
དེ་ལ་སོགས་པ་མཐའ་ཡས་མོད།
རེ་ཞིག་ཞོག
དེ་ལྟར་ཡིད་མངོན་གྱི་ལེགས་བཤད་རིགས་པའི་ཐུར་མ་འདི་ནི།
བློ་གསར་བུ་དག་ལ་ཕན་པར་བྱ་བའི་ཕྱིར།
ཆུ་ཕོ་རྟ་ལོ་ཟླ་བ་བཅུ་པའི་ཚེས་བཅོ་ལྔ་ལ་དཔལ་མཉན་ཡོད་ཆོས་ཀྱི་སྐྱེད་ཚལ་ཆེན་པོར།
ཤཱཀྱའི་དགེ་སློང་རིགས་པ་སྨྲ་བ་ཀླུ་སྒྲུབ་ཅེས་བྱ་བས་མགྱོ